Dissiplinêre stappe kom oor ‘rassevoorval’ by hokkiewedstrydSt. John’s College. (Foto: Facebook) ŉ Leerder van St. John’s College in Gauteng het besluit om die bemiddelingsproses met ŉ leerder van Michaelhouse in KwaZulu-Natal te laat vaar nadat hy glo in Mei tydens ŉ sportgeleentheid tussen die twee gesogte private skole ŉ rassistiese opmerking toegesnou is. Die leerder van Michaelhouse sal nou aan ŉ dissiplinêre proses onderwerp word. Albei partye het aanvanklik voor die aanvang van die skoolvakansie ingestem om die saak deur middel van bemiddeling op te klaar. “Hy [die leerder van St. John’s College] voel dat die voorgestelde bemiddelingsproses nie die blywende persoonlike afsluiting sal bring waarna hy op soek is nie,” het Stuart West, uitvoerende skoolhoof van St. John’s, vroeër vandeesweek in ŉ mededeling aan die skool se belanghebbendes gesê. Die voorval het na bewering einde Mei tydens die skole se jaarlikse sportgeleentheid plaasgevind. Die geleentheid is skielik stopgesit nadat ŉ eerstespanhokkiespeler van St. John’s beweer het dat sy opponent van Michaelhouse ŉ “skokkende” rassistiese opmerking teenoor hom gemaak het, berig News24. Die betrokke leerder van Michaelhouse sal nou aan ŉ interne dissiplinêre proses onderwerp word, waarna die skool oor die volgende stappe sal besluit. Die prosesse hiervan is nie aan die publiek bekend gemaak nie. Aanbevelings van ŉ onafhanklike ondersoeker was aanvanklik dat die twee partye bemiddeling moet nastreef, maar indien een of albei leerders en hul ouers weier om aan bemiddeling deel te neem, moet ŉ formele dissiplinêre proses gevolg word. “Michaelhouse volg nou hierdie aanbevelings en sal ŉ verhoor oor die beweerde aangeleentheid hou volgens hul eie dissiplinêre kodes en prosedures. Dit sal onder andere vereis dat die betrokke personeel en studente van albei skole aan daardie proses deelneem,” sê West. Die rektor van Michaelhouse, Antony Clark, het op sy beurt bevestig dat die skool wel ŉ dissiplinêre proses van stapel gestuur het. Die onafhanklike ondersoeker het destyds in sy bevindinge aangevoer dat die leerder van Michaelhouse van die begin af volhou dat hy onskuldig is. Gegewe die bewyse tot die ondersoeker se beskikking kon daar nie ŉ beslissing oor die beweerde opmerking gemaak word nie, daarom is bemiddeling voorgestel. Michaelhouse het vroeër vanjaar die betrokke leerders geloof vir hul besluit om bemiddeling na te streef, gegewe die sensitiewe aard van die saak en die spanning waaronder dit albei partye, asook die skool, geplaas het. Ervare bemiddelaars en kindersielkundiges sou aan albei partye beskikbaar wees sodat die leerders die beste kans op versoening gegee kon word. “Michaelhouse bly daartoe verbind om ŉ inklusiewe, nie-diskriminerende skoolgemeenskap te vestig,” het Clark gesê. “As ŉ Anglikaanse skool is ons bewus van ons verantwoordelikheid om te verseker dat ons woorde en dade ooreenstem met ons waardes en respek vir menslike waardigheid, diversiteit en inklusiwiteit,” het West gesê.